Universiteitsbestuur moet beheer neem van kampusse – Solidariteit - Solidariteit WêreldSolidariteit Wêreld
Tuis › Kovsies › Universiteitsbestuur moet beheer neem van kampusse – Solidariteit
Skade aan universiteite selfs meer as wat regering voorgee
Die vakbond Solidariteit het vandag ʼn dringende beroep op die bestuursliggame van universiteite, waar daar die laaste jaar gewelddadige studenteprotesoptogte plaasgevind het, gedoen om weer beheer oor hul kampusse te neem. Dit volg onder meer na die onlangse aankondiging deur die departement van onderwys dat daar sedert Oktober 2015 na raming R460 miljoen se skade aan universiteitskampusse tydens gewelddadige optogte deur studente aangebring is.
Johan Botha, adjunkhoofsekretaris van die professionele bedryf by Solidariteit, meen die verlies en skade wat universiteite weens die gewelddadige protesaksies ly, is boonop in werklikheid veel meer as wat die regering voorhou. “Universiteite sal weens die skade noodgedwonge op kernontwikkelingsprojekte en -uitbreidings moet afskaal. Op die lang termyn gaan universiteite dus ’n verlies aan inkomste en groei ervaar weens die nadraai van die skade. Die uiteindelike verlies wat universiteite ly is meer omvangryk as wat tans beraam word,” waarsku Botha.
Botha meen voorts dat dosente voortdurend aan ongunstige werkstoestande blootgestel word wat onder meer laer salarisverhogings insluit. “Die moontlikheid bestaan selfs dat daar in die toekoms gedwonge afleggings weens die verliese kan plaasvind. Verder kan universiteite se navorsingsbegrotings gesny word en sal dosente en akademici aan universiteite se loopbane ook deur die skade geraak word,” het Botha gesê.
“Benewens die skade aan die fisiese geboue en eiendom, gaan akademiese uitnemendheid en die breër universiteitswese in Suid-Afrika nog geweldig onder die onrus op kampusse ly, aangesien universiteite voorts waarskynlik baie sterker onder die regering se duim geplaas gaan word,” het Botha verder gesê.
Botha sê Solidariteit maak dit voortdurend sy taak om in gesprekke met universiteitsbestuur hierdie en ander kwessies onder die loep te neem. “Universiteite kan eenvoudig nie verdere skade weens ʼn gebreek en gebrand absorbeer nie. Daar sal in die toekoms strenger en meer daadwerklik teen diegene wat geweld op kampusse aanmoedig, opgetree moet word,” het Botha afgesluit.